**Stortingets Utdannings- og forskningskomité**

 Oslo, 17.10.2022

**Statsbudsjett 2023, Utdannings- og forskningskomiteen**

**Målretta forskningsinvesteringer og økt internasjonalt forskningssamarbeid er avgjørende for Norges omstillingskraft og bæreevne i krisetid – en kraftigere forskningssatsing er nødvendig**

Norge og verden er i krise. Krig, energimangel, kostnadsvekst og inflasjon gjør at vi har forståelse for at statsbudsjettet 2023 må være stramt. Samtidig må vi makte å møte klima- og miljøkrisen, som var hovedutfordringen før krigsutbruddet i februar 2022 og som ikke har blitt mindre. Det ti-året vi er inne i, blir avgjørende for hvordan livene våre blir i fortsettelsen og for hvilket samfunn vi overlater til kommende generasjoner. Vi må greie å omstille norsk økonomi, skape nye grønne arbeidsplasser, et rettferdig og bærekraftig velferdssamfunn og oppnå FNs bærekraftmål i 2030. Det vil kreve at vi satser tungt på forskning for framtida, at vi ikke reduserer investeringene i forskning og innovasjon. Vi må bruke fellesskapets midler mer effektivt og treffsikkert slik at forskningen tas i bruk og får samfunnseffekt.

Regjeringens budsjettforslag gir en realnedgang i forskningsinvesteringene på 476 mill. kr, eller -1,1% fra 2022, til 43,6 mrd kr. Det tilsvarer 0,77% av BNP, mot i overkant av 1% av BNP de foregående årene. I tråd med EU-kommisjonens anbefaling mener FFA at offentlig investering i forskning bør ligge på 1,25 % av BNP for å bygge kunnskapsgrunnlag for nødvendig omstilling. Det vil si et samlet budsjett til forskning på ca. 50 mrd. Kr. Vi er bekymret for at uten å prioritere kunnskapsbygging og teknologiutvikling som møter dagens og morgendagens utfordringer, vil ikke vårt samfunn evne å gjøre de helt nødvendige omstillingene. Tung investering i utfordringsdrevet og anvendt forskning og teknologiutvikling med tydelig retning mot lavutslipp, digitalisering, effektivisering og nye arbeidsmåter er nødvendig. Det kan ikke vente. For en rask utvikling og skalering av nye løsninger kreves et tett samarbeid mellom bedrifter, offentlige virksomheter og forskningsmiljø.

**FFA er godt fornøyd med følgende i budsjettforslaget:**

* Regjeringen foreslår at det gis en ramme på 500 mill kr til Retur-EU, en ordning som gir forskingsinstituttene mulighet til å fortsette å hente hjem forskningsmidler fra EU og bringe norsk næringsliv og offentlig virksomhet til europeisk forsknings- og innovasjonssamarbeid. Én krone investert i Retur-EU gir to kroner direkte tilbake fra EU, og gir tilgang til forskning til verdi av ti kroner gjennom samarbeidsprosjektene som omfatter de beste bedrifter og forskningsmiljø i Europa. Forskningsinstituttene har stort gjennomslag i EUs forskningsutlysninger i samarbeid med norske bedrifter og offentlige virksomheter, samt sterke samarbeidsmiljø i Europa. Instituttene ønsker å øke aktiviteten, men lav grunnfinansiering gjør instituttene avhengig av Retur-EU for ikke å gå i stort underskudd ved deltakelse (med dagens Retur-EU dekkes i sum 90% av instituttenes kostnader). Høyt tilslag i EU og dermed stor retur av forskningsmidler til Norge, bør derfor risikodempes med tiltak som vi vet er effektive. Med økt deltakelse, øker dermed også det samlede behovet for Retur-EU.
* Forskningsrådet får nødvendig tid og fleksibilitet i form av fullmakt fra Stortinget, slik at det ikke er nødvendig med ytterligere tiltak i rådets ordninger enn de som allerede er besluttet. Den forutsigbarheten for forskningsmiljøene er viktig for samfunnets omstillings- og innovasjonsevne. FFA mener også det er positivt at det varsles en gjennomgang av dagens forskningsfinansiering gjennom Norges forskningsråd og at en ny budsjettmodell vil vurderes.
* Ordninga i FORNY-programmet med lokale prosjektmidler til TTO-ene blir erstattet med en søkbar ordning i Forskingsrådet retta mot forskningsinstitusjoner, og FoU-institusjonene skal selv ta ansvar for kommersialiseringsarbeidet i tidlig fase, inkludert å bidra med egne midler til arbeidet.

**For å øke omstillingstakten mot det grønne skiftet, mener FFA at følgende er nødvendige i 2023:**

* Langtidsplanen (Meld.St.5 (2022-2023) har som mål å løse samfunnsutfordringer og bidra til verdiskaping. Skal planen lykkes, må alle departement bidra til økt forskningsinvestering på sine felt. Evalueringer fra NIFU og OECD viser at Langtidsplanen hittil har gitt effekt der det er knyttet økonomisk forpliktelse til proriteringene, dvs opptrappingsplaner**. Opptrappingsplaner bør tas i bruk som instrument for å realisere langtidsplanens strategier og prioriteringer**. Forskningsmidler bør fordeles via Forskningsrådets konkurransearenaer for å sikre best kvalitet og relevans i forskningen som finansieres.
* Instituttenes deltakelse i europeisk forskningssamarbeid må sikres ved at **Retur-EU videreføres over hele programperioden fram til 2025**. Det er avgjørende at forskningsinstituttene har forutsigbarhet og trygge rammevilkår for å, sammen med norske bedrifter og offentlige virksomheter, fortsatt kunne øke sin aktivitet mot Europas forsknings- og innovasjonssamarbeid og hente hjem så store forskningsmidler som mulig fra EU.
* Dagens grunnfinansiering fra departementene via Forskningsrådet til forskningsinstituttene utgjør i gjennomsnitt 10% og er langt lavere enn for andre europeiske institutter, som har 20%-50% grunnfinansiering fra sine myndigheter. OECD anbefaler å styrke grunnfinansieringen til de norske instituttene til internasjonalt nivå. Dagens lave grunnfinansiering blir karakterisert som “lost opportunities” for norsk omstilling og vekstkraft. Budsjettforslaget endrer ikke dette. FFA mener at **Langtidsplanen må inneholde en opptrappingsplan for grunnfinansiering til instituttene til 25%, som fremdeles er et lavt nivå internasjonalt.**
* Invester i kunnskapsbygging for grønn og rettferdig omstilling til et trygt og bærekraftig nullutslippssamfunn, dvs reverser kuttforslagene i sektordepartementenes forskningsbudsjetter. **Styrk forskningsinvesteringene i Kunnskapsdepartementet budsjett Kap.285, post 53 *Sektoroverskridande og strategiske satsinga*r med 100 MNOK til forskningssamarbeid på Langtidsplanens strategisk prioriterte områder.**
* Regjeringen foreslår å kutte 41 MNOK til Regionale Forskningsfond, et kutt som kommer i tillegg til kutt på 40 MNOK i 2022 og som svekker regionale forskningsprioriteringer. Det foreslåtte kuttet må reverseres, dvs. **Kap 286, post 60 *Regionale forskingsfond, tilskot til forsking* styrkes med 41 MNOK ut over regjeringens budsjettforslag.**

For at forskningsinstituttene skal kunne øke sin deltakelse i europeisk forskningssamarbeid og øke returen av forskningsmidler fra EU til norske miljø, må instituttenes rammevilkår være forutsigbare. FFA ønsker at komitéen bekrefter målet om økt deltakelse i europeisk forskningssamarbeid og økt retur av forskningsmidler fra EU, som forutsetter en forutsigbar tildeling av Retur-EU-midler, ved å innstille til følgende budsjettmerknad:

***"Retur-EU er nødvendig for at forskingsinstituttene kan hente hjem forskningsmidler fra EU og bringe norsk næringsliv og offentlig virksomhet til europeisk forsknings- og innovasjonssamarbeid. Én krone investert gir to kroner direkte tilbake fra EU, og gir tilgang til forskning til verdi av ti kroner. Forskningsinstituttenes økonomiske evne til å delta i Horisont Europa må sikres i hele programperioden gjennom videreføring av Retur-EU med ramme som fortsatt dekker instituttenes økonomiske risiko"*.**

Vennlig hilsen

*Agnes Landstad*

Daglig leder FFA

*Forskningsinstituttenes Fellesarena organiserer 32 selvstendige non-profit forskningsinstitutter og -konsern som fyller kriteriene for grunnfinansiering fra sektordepartementene via Forskningsrådet. De utgjør til sammen 6500 årsverk og 11 mrd kr i årlig omsetning, hvorav 1,4 mrd kr fra utlandet. Samfunnsoppdraget krever at instituttene skal bidra med forskning av høy kvalitet og relevans til anvendelse i næringsliv, forvaltning og i samfunnet for øvrig. Norge har i sin instituttsektor et velfungerende apparat for anvendt, tverrfaglig og målrettet forskning og problemløsning som bidrar til konkurransekraft, innovasjonsevne og omstilling i næringsliv og offentlig sektor. Studier viser at forskningsinstituttene holder høy faglig kvalitet, har stor vitenskapelig publisering, høy siteringsfrekvens og henter hjem en stor andel av EU-midlene.*

*Forskningsinstituttene er sentrale forsknings- og innovasjonspartnere for bedriftene og offentlige virksomheter og fungerer som akseleratorer for innovasjon og omstilling i samfunnet. Instituttene bygger bro mellom grunnleggende forskning og private og offentlige virksomheters behov for ny kunnskap og nye løsninger.*